《送柴德美给事赴南京光禄寺少卿》
明代·顾清

凉飙动城阙，时序忽以遒。驾言适郊墅，旷漭增离忧。

离忧将奈何，赖有酒盈舟。俯倾一杯渌，仰视高云流。

物色既如此，君行安可留。毂下有遗直，江东非远游。

乡园自密迩，山水复清幽。愿保金玉音，以应同声求。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。